**Σχέδιο Νόμου  
του Υπουργείου Ανάπτυξης και Επενδύσεων με τίτλο:**

**«Διυπηρεσιακή Μονάδα Ελέγχου Αγοράς, ρύθμιση της οικονομικής δραστηριότητας, αντιμετώπιση του παράνομου εμπορίου, πρόστιμα για τη διακίνηση και εμπορία απομιμητικών/παραποιημένων προϊόντων, ρύθμιση θεμάτων για τη βιομηχανία, τις ιδιωτικές επενδύσεις, τις συμπράξεις δημοσίου και ιδιωτικού τομέα, την έρευνα, την καινοτομία και το Οικονομικό Επιμελητήριο Ελλάδος και λοιπές διατάξεις»**

|  |  |
| --- | --- |
| **Άρθρο 54** | **Ρυθμίσεις για τη βιβλιοθήκη του Εθνικού Ιδρύματος Ερευνών** |

Στο τέλος του άρθρου 59 του νόμου 4623/2019 (Α’ 134) προστίθενται παρ. 17 έως 23 ως εξής:

«17. Η Βιβλιοθήκη του ΕΙΕ, η οποία αποτέλεσε Τμήμα της Υπηρεσίας ΕΚΤ βάσει του άρθρου 4 του π.δ. 226/1989 (εφεξής Βιβλιοθήκη), ανήκει στο Εθνικό Ίδρυμα Ερευνών και από τη δημοσίευση του παρόντος και μέχρι τη σύναψη του συμφωνητικού συνεργασίας μεταξύ του ΕΙΕ και του ΕΚΤ οι χώροι της Βιβλιοθήκης χρησιμοποιούνται από το ΕΚΤ και από το ΕΙΕ. Με το συμφωνητικό συνεργασίας μεταξύ του ΕΙΕ και του ΕΚΤ προσδιορίζονται και οι όροι παραχώρησης της χρήσης της Βιβλιοθήκης του ΕΙΕ για δράσεις του ΕΚΤ ή/και του Υπουργείου Ψηφιακής Διακυβέρνησης, συναφείς με την αποστολή τους.

**18. Η βιβλιοθήκη έχει τις κατωτέρω αναφερόμενες δράσεις:**

α) Παροχή υπηρεσιών βιβλιοθήκης (με φυσική παρουσία ή εξ αποστάσεως) ανοιχτής στο ερευνητικό, επιστημονικό και ευρύτερο αναγνωστικό κοινό.

β) Λειτουργία και υποστήριξη ηλεκτρονικού αναγνωστηρίου και ασύρματου δικτύου στον χώρο της βιβλιοθήκης, για την πρόσβαση των επισκεπτών της βιβλιοθήκης στις ηλεκτρονικές πληροφοριακές πηγές που θα εξασφαλίσει.

γ) Είναι υπεύθυνη για την εξασφάλιση ροής επιστημονικών πληροφοριών στους ερευνητές των ινστιτούτων του ΕΙΕ και για την υποστήριξη των ερευνητικών δράσεων τους και τη διάδοση των ερευνητικών αποτελεσμάτων τους σύμφωνα με τις αρχές της Ανοικτής Επιστήμης. Για το σκοπό αυτό συνεργάζεται στενά με όμορες βιβλιοθήκες ακαδημαϊκών και ερευνητικών φορέων.

δ ) Παρακολούθηση της υποχρεωτικής κατάθεσης και ενημέρωση του καταλόγου των έντυπων διδακτορικών διατριβών του Εθνικού Αρχείου Διδακτορικών Διατριβών που συγκροτεί το ΕΚΤ. Φιλοξενία και διάθεση του έντυπου αρχείου, προς εξυπηρέτηση των χρηστών της Βιβλιοθήκης.

Η λειτουργία της Βιβλιοθήκης του ΕΙΕ είναι ανεξάρτητη από τη λειτουργία της Ψηφιακής Βιβλιοθήκης του ΕΚΤ.

19. Το προσωπικό με συμβάσεις εργασίας αορίστου χρόνου που υπηρετούσε στις δράσεις της Βιβλιοθήκης κατά τη δημοσίευση του άρθρου 59 του νόμου 4623/2019 που περιγράφονται στο άρθρο 18 του παρόντος και έχει μεταφερθεί στο ΕΚΤ, μπορεί να μεταφέρεται εκ νέου στο ΕΙΕ, με την ίδια νομική σχέση απασχόλησης και διατηρεί όλα τα δικαιώματα και τις υποχρεώσεις που απορρέουν από τις ενεργές κατά τη δημοσίευση του παρόντος συμβάσεις εργασίας, σύμφωνα με τη διαδικασία του επόμενου εδαφίου. Η μεταφορά του προσωπικού διενεργείται με κοινή απόφαση των Υπουργών Ανάπτυξης και Επενδύσεων και Ψηφιακής Διακυβέρνησης, μετά από σχετική αίτηση εκάστου των εργαζομένων, εντός μηνός από τη δημοσίευση του παρόντος, προς την αρμόδια υπηρεσία του ΕΚΤ, η οποία κοινοποιείται στην αρμόδια υπηρεσία του ΕΙΕ η οποία αίτηση είναι δεσμευτικά εκτελεστή υποχρέωση και για τους δυο φορείς.

20. Με την ολοκλήρωση της διαδικασίας μεταφοράς του προσωπικού της Βιβλιοθήκης στο ΕΙΕ, βάσει και των διατάξεων της παρ. 19, μεταφέρεται με απόφαση του Υπουργού Ψηφιακής Διακυβέρνησης κατόπιν εισήγησης του Προϊσταμένου της Γενικής Διεύθυνσης Οικονομικών και Διοικητικών Υπηρεσιών του Υπουργείου Ψηφιακής Διακυβέρνησης από το ΕΚΤ στο ΕΙΕ το μέρος της τακτικής επιχορήγησης του έτους 2020, που αφορά στη μισθοδοσία του προσωπικού που θα παραμείνει στο ΕΙΕ.

21. Στο πλαίσιο των αναφερομένων στην παρ. 17, στην κυριότητα του Εθνικού Ιδρύματος Ερευνών ανήκουν: α) οι τίτλοι των έντυπων επιστημονικών περιοδικών και βιβλίων που απαρτίζουν τη συλλογή της βιβλιοθήκης, όπως αυτοί είναι καταγεγραμμένοι στον Κατάλογο της Βιβλιοθήκης, β) τα γραφεία, τα έπιπλα και ο εξοπλισμός του Ηλεκτρονικού Αναγνωστηρίου που υπάρχουν στον χώρο της Βιβλιοθήκης για παροχή υπηρεσιών στο κοινό και για χρήση από το προσωπικό της Βιβλιοθήκης, αφαιρούμενα από την κατάσταση παγίων του ΕΚΤ.

22. Η κατά την παρ. 16 οριζόμενη χρήση των χώρων του κτιρίου του ΕΙΕ από το ΕΚΤ ορίζεται για χρονικό διάστημα μέχρι 30 Ιουνίου 2021, οπότε θα πρέπει να έχουν εκκενωθεί όλοι οι χώροι εντός του κτιρίου του ΕΙΕ που χρησιμοποιούνται από το ΕΚΤ.

23. Ο τρόπος υπολογισμού της συμμετοχής του ΕΚΤ στις λειτουργικές δαπάνες του κτιρίου του ΕΙΕ καθορίζεται με οικονομικοτεχνική μελέτη ανεξάρτητου ορκωτού ελεγκτή που ορίζεται με κοινή απόφαση των Υπουργών Ανάπτυξης και Επενδύσεων και Ψηφιακής Διακυβέρνησης.».

**ΑΙΤΙΟΛΟΓΙΚΗ ΕΚΘΕΣΗ**

**(όσον αφορά στις δράσεις 18γ και 18δ που προστίθενται στις δράσεις της Βιβλιοθήκης)**

**18γ**

Την τελευταία 20ετία οι βιβλιοθήκες σε όλο τον κόσμο συμμετέχουν σε δίκτυα για την από κοινού πρόσβαση σε επιστημονικές πληροφοριακές πηγές, εξασφαλίζοντας έτσι οικονομίες κλίμακας. Ως εκ τούτου, η Βιβλιοθήκη του ΕΙΕ συμπληρωματικά στη συλλογή πηγών που αναπτύσσει, συμμετέχει σε συνεργατικά δίκτυα Βιβλιοθηκών για την εξασφάλιση της πρόσβασης των ερευνητών του ΕΙΕ, στις απαραίτητες πηγές για την τεκμηρίωση της έρευνάς τους.

Παράλληλα στο πλαίσιο της Ανοιχτής Επιστήμης, που προβλέπει οι βιβλιοθήκες παγκοσμίως να διευρύνουν τις παραδοσιακές υπηρεσίες τους και να λαμβάνουν ενεργούς ρόλους στην ερευνητική διαδικασία, η Βιβλιοθήκη ΕΙΕ προσφέρει υποστήριξη, καθοδήγηση και εκπαίδευση στους ερευνητές του ΕΙΕ για τη μεγιστοποίηση της διάδοσης και αξιοποίησης των ερευνητικών τους αποτελεσμάτων σύμφωνα με τις αρχές της Ανοιχτής Επιστήμης.

**18δ**

Αναφορικά με το Εθνικό Αρχείο Διδακτορικών Διατριβών (ΕΑΔΔ) του ΕΚΤ στο πλαίσιο της δράσης στην **παράγραφο 18, εδάφιο δ**, η Βιβλιοθήκη φιλοξενεί στους χώρους της έναν συνεχώς αυξανόμενο αριθμό έντυπων Διδακτορικών Διατριβών (σήμερα >45.000 τόμοι) και ταυτόχρονα εξυπηρετεί ενδιαφερόμενους που αναζητούν το έντυπο αντίγραφο των διατριβών εκείνων που η online διάθεσή τους δεν είναι δυνατή, λόγω περιορισμών που θέτει ο διδάκτορας ή άλλων περιορισμών πνευματικών δικαιωμάτων (υπολογίζεται αυτές οι ΔΔ κυμαίνονται στο 35% των ΔΔ που κατατίθενται ετησίως και η δέσμευση της online δημοσίευσης του πλήρους κειμένου ισχύει για τουλάχιστο 3 χρόνια). Έντυπα αντίγραφα των ΔΔ ενδέχεται να διατηρούνται και στις βιβλιοθήκες των ΑΕΙ όπου έχουν εκπονηθεί, συνεπώς πρόκειται για υλικό διασκορπισμένο στην ελληνική επικράτεια και επιπλέον πρόκειται για υλικό που δεν δανείζεται ούτε αναπαράγεται για να διατεθεί σε απομακρυσμένους χρήστες. Η διάθεσή τους από μια Βιβλιοθήκη στο κέντρο της Αθήνας αποτελεί μεγάλη εξυπηρέτηση για την επιστημονική και εκπαιδευτική κοινότητα. Δεδομένου οτι οποιοδήποτε τεκμήριο περιλαμβάνεται σε μια βιβλιοθήκη υποχρεωτικά περιγράφεται και καταγράφεται σε κατάλογο, είναι προφανές οτι η δράση αυτή δεν μπορεί να είναι ανεξάρτητη από το πληροφοριακό σύστημα του ΕΚΤ που φιλοξενεί το ηλεκτρονικό αρχείο του Εθνικό Αρχείο Διδακτορικών Διατριβών (ΕΑΔΔ), αφού αυτό θα σήμαινε δημιουργία 2 καταγραφών σε 2 καταλόγους για το ίδιο τεκμήριο, ήτοι διπλή δουλειά. Η Βιβλιοθήκη παρακολουθεί τη «συγκομιδή» των διδακτορικών διατριβών (Δ.Δ.), υποστηρίζοντας τους διδάκτορες και τις γραμματείες ΑΕΙ κατά την κατάθεση της έντυπης μορφής της Δ.Δ. και ενημερώνει το Σύστημα Διαχείρισης & Ηλεκτρονικής Κατάθεσης του ΕΚΤ.

Το ΕΚΤ έχει την ευθύνη της ανάπτυξης και λειτουργίας της ψηφιακής πλατφόρμας στην οποία γίνεται η ηλεκτρονική κατάθεση των Δ.Δ. και φροντίζει για τη διαδικτυακή διάθεση και αναζήτηση του περιεχόμενο του αρχείου. Επίσης το ΕΚΤ καθορίζει τα στοιχεία (επιπρόσθετα των επιστημονικών) που θα συλλέγονται από τους διδάκτορες προκειμένου να εξυπηρετούνται οι δράσεις των μετρικών που το ΕΚΤ παράγει.